În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Serviciul Fond Funciar și Legile Proprietății și directorul executiv al Direcției Economice, formulează următorul

**RAPORT DE SPECIALITATE**

la proiectul de hotărâre privind aprobarea modului de administrare, în anul 2024, a pajiștilor aflate în domeniul privat al Municipiului Satu Mare

Ținând cont de importanța creșterii animalelor și pentru a facilita accesul acestora la suprafețele de pajiști aflate în proprietatea Municipiului, în condițiile în care pentru majoritatea crescătorilor de animale, singura sursă de asigurare a hranei penrtu animalele pe care le dețin, pe perioada verii, este masa verde obținută de pe pajiști, în anul precedent a fost închiriată întreaga suprafață de pajiște aflată în proprietatea privată a Municipiului Satu Mare.

Potrivit prevederilor art. 9 alin. (2) din OUG nr. 34/2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991, ”Pentru punerea în valoare a pajiştilor aflate în domeniul privat al comunelor, oraşelor, respectiv al municipiilor şi pentru folosirea eficientă a acestora, unităţile administrativ - teritoriale, prin primari, în conformitate cu hotărârile consiliilor locale, în baza cererilor crescătorilor de animale, persoane fizice sau juridice având animalele înscrise în Registrul naţional al exploataţiilor, membri ai colectivităţii locale sau care au sediul social pe teritoriul localităţii respective, încheie contracte de închiriere prin atribuire directă, în condiţiile prevederilor Legii nr. 287/2009 privind Codul civil, republicată, cu modificările ulterioare, pentru suprafeţele de pajişti disponibile, proporţional cu efectivele de animale deţinute în exploataţie, pe o perioadă cuprinsă între 7 şi 10 ani. Suprafeţele de pajişti rămase nealocate se atribuie în condiţiile prevederilor alin. (1) crescătorilor de animale persoane fizice sau juridice având animalele înscrise în Registrul naţional al exploataţiilor.”

Prin Hotărârea Consiliului Local Satu Mare nr. 17 din data de 31.01.2019 s-a aprobat Amenajamentul pastoral pentru U.A.T. Satu Mare care se va aplica pentru o perioadă de 10 ani.

În situația în care o suprafață de pajiște devine disponibilă în vederea închirierii, comisia de analizare și soluționare a cererilor de închiriere a pajiștilor aflate în domeniu privat al Municipiului Satu Mare va proceda la închirierea acesteia conform Regulamentului care constitue Anexa nr.1 la Hotărârea Consiliului Local Satu Mare nr. 80 din 23.02.2023.

Perioada de timp pentru care se închiriază aceste suprafețe este perioada valabilității Amenajamentului Pastoral.

La stabilirea prețului de închiriere a pajiștilor s-a avut în vedere prevederile art. 6 alin. (3) și (4) din Normele Metodologice pentru aplicarea prevederilor Ordonanței de urgență 34/2013 aprobată prin HG nr. 1064/2013 cu modificările și completările ulterioare. Aceste prevederi s-au coroborat cu cele ale Anexei care conține Ghidul Cadru pentru amenajamentul pastoral.

La stabilirea acestuia se are în vedere producția medie de iarbă a pajiștilor ( tone/ hectar / an ) și valoarea ierbii disponibile care este stabilită prin Hotărârea Consiliului Județean Satu Mare nr. 182/2023.

După cum rezultă din Amenajamentul pastoral, producția medie de iarbă a pajiștilor ( tone/ hectar / an ), determinată pe baza datelor obținute în ultimii 5 ani înainte de întocmirea Amenajamentului pastoral este de 10,05 ( tone/ hectar / an ). Potrivit prevederilor alin (3) al art. 6 din aceleași norme, valoarea ierbii disponibile pentru animale reprezintă produsul dintre producția anuală disponibilă de iarbă și prețul mediu al ierbii stabilit în condițiile legii prin HCJ Satu Mare 182/2023. Valoarea unui kg de masă verde este de 0,06 lei /kg.

Pentru aflarea valorii masei verzi am procedat la realizarea următorului calcul:

- producția medie/ha/an x prețul mediu/kg = valoarea chiriei/ha/sezon de pășunat (140 zile).

10 050 kg MV/ha/an x 0,06 lei/kg = 603 lei/ha/an

Potrivit prevederilor alin (3) al art. 6 din normele mai sus amintite, nivelul minim al prețului de închiriere se stabilește prin diferența dintre valoarea ierbii disponibile pentru animale și valoarea totală a cheltuielilor cu implementarea proiectului de amenajament pastoral. Cheltuielile cu implementarea Amenajamentul pastoral sunt direct proporționale cu sumele rezultate din lucrările executate de către chiriași, lucrări prevăzute în Amenajamentul pastoral. O justificare a faptului că aceste lucrări trebuiau făcute este că pe suprafața de pajiști închiriată de Municipiul Satu Mare nu au fost executate lucrări de niciun fel de peste 30 de ani până la implementarea Amenajamentului pastoral, motiv pentru care producția de iarbă este foarte mică. Pentru a aduce pășunea la o capacitate optimă (o producție de masă verde profitabilă) se impune realizarea lucrărilor prevăzute în Amenajamentul pastoral.

Cheltuielile cu lucrările prevăzute în Amenajamentul pastoral, efectuate de către chiriași, diferă în funcție de lucrările executate în anii precedenți existând situații în care acestea sunt mai mari decât suma reprezentând contravaloarea chiriei anuale dar care sunt justificate. În acest caz, sumele au fost împărțite pe mai mulți ani în așa fel încât suma ce trebuie restituită să nu depășească valoarea anuală a chiriei datorate.

În anul 2024 sumele ce trebuie restituite în urma lucrărilor efectuate sunt:

* Tomoioagă Raluca – 7.500 lei
* Groza Vlad – 4.395 lei
* Hordoban Ștefan – 4.200 lei
* SC Angușica – 14.680 lei
* SC Agro Faur 2013 – 62.269.62 lei
* Șanta Florica – 4.924,75 lei

Sumele rezultate din contravaloarea lucrărilor executate pe suprafețele de pajiște deținute cu titlu de chirie vor fi restituite chiriașilor cu respectarea prevederilor legale.

Ținând cont de prevederile art. 9 alin.(2) din OUG nr. 34/2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991, și de cele ale art. 136 alin. (8) lit. b) din O.U.G. nr. 57/2019 privind Codul Administrativ, cu modificările și completările ulterioare, proiectul de hotărâre privind aprobarea modului de administrare, în anul 2024, a pajiștilor aflate în domeniul privat al municipiului Satu Mare, se înaintează Consiliului Local al Municipiului Satu Mare cu propunere de aprobare.

DIRECTOR EXECUTIV ȘEF SERVICIU

Ursu Lucica Ziman Doina

Întocmit, Oșan Berindea Ramona